khistorydata/jeongjo-sjw-relations huggingface dataset:
정조 12년
大司憲李度默大司諫安聖彬司諫李濟萬掌令崔景岳持平韓商新持平柳頤玄獻納柳匡天正言徐邁修等箚曰伏以臣等心結悲憤義重討復向來一箚疾聲齊籲蓋以日月重回讎賊猶存民彝國綱終不可墜壞天理人情自不容泯默故耳竊伏念我殿下以至慈之情遭非常之變忍痛含冤式至今日誅凶鋤逆更待何時寬仁太過雖至三歲靳持禮制將闋庶幾一朝開悟兪音之降聚首以俟豈料批旨之承又令臣等勿復煩浼也顧無哀痛惻怛之誠可以孚格聖衷而徒陳齟齬陳腐之辭何能感回天心也不忠之罪固所自訟而誓不俱生人心所同必討乃已臣分當然況今終祥已過矣此月將盡矣明命尙不下矣哀號如新抑塞轉甚又安敢嚴畏囁嚅以失不可失之時也嗚呼惟彼諸賊窮凶之情和應之跡不必更思臚列而大抵一訊此賊可復此讎卽是輿人之誦也擧國齊憤忠言盈庭獨殿下終不允可薄竄只施於海隅曲加涵貸嚴鞫尙稽於王府不思究覈臣民之情豈能無憾於天地之大也殿下每以脈胳之微而不著窩窟之隱而不顯有徐其自露之敎而臣等竊以爲不然治獄之道自微而著自隱至顯苟不嚴加窮覈何以鉤凶逆之情洩神人之憤哉矧此萬口所傳著也非微也十手所指顯也非隱也猶將坐待綻露而後始議誅討乎雖以庚戌之獄言之初因一宮婢之端緖竟致諸凶醜之誅戮天討大行王章夬伸此豈非可援可法者乎嗚呼諺敎之旨皦如日星鬼蜮莫逃鯨鯢可戮惟殿下養志之孝以慈聖之心爲心而獨於此萬萬不可已之事尙遲盤詰之擧未見對揚之方何也聖意所在尤未敢知也嗚呼靈筵一撤萬事靡逮此時聖懷當復如何在臣等道理苟非事關倫綱誠切懲討豈敢不體貽慼之敎更爲瀆擾之計而大義是重猶不暇顧相率飮泣冒萬死陳之今者此言所不忍言亦不忍不言也伏願殿下亟下宇偉醫媼等拿囚之命仍令待用刑嚴鞫得情明正典刑焉臣等於日前處分竊有所憂歎者大僚聯箚廷紳封章亶出秉彝之天大同之論而不槪之批還給之敎相繼而下有若設禁者然此非但有欠於大聖人虛受之量從此大夫國人之言將不敢復進於殿下之庭然則一天之讎終不可復萬性之憤終不可洩耶古今天下寧有是理臣等謂已賜之批亟命反汗不賜批者特爲賜批以光恢聽之德以伸討賊之義宜矣云云答曰省箚具悉矣
정조 12년
弘文館校理宋翼孝副校理鄭福煥修撰兪漢謨李庚運副修撰李東稷沈興永等箚曰伏以君讎不可一日共戴國賊不可一日不討共戴則人不得爲人不討則國不得爲國矣臣等忝居三司之列忍見再朞之過而群凶尙此自在此月亦旣將盡臣等猶且衣錦食稻喙息寢處不知有至痛之砭肌至冤之塡胸殆若日遠而日忘者然天理之晦塞人情之憤菀當復如何嚮者聯籲略控血忱而語涉陳腐誠未孚格窮天之冤尙未快洩假息之逆終靳顯戮臣等之罪已不容誅而以殿下止慈之聖上奉慈旨之惻怛下有群情之冤憤而三載濡忍一味涵貸將使環東土億萬臣民擧入於無父無君爲禽爲獸之域古今天下寧有是耶嗚呼醫媼之逞凶非渠獨爲宇偉之稔惡亦非一夕而今焉終祥之制遽闋擧國之慟尤切一或蹉過今月此箇義理終無可伸之期兩司之此日齊籲亶出於及時討復不容暫緩之意則庶冀感回淵衷快蒙兪音而及伏見批旨下者只以具悉爲敎臣等於此抑塞訝惑不知所以爲圖也噫彼同聲之討實是一國之冤則固宜開納採施之不暇而惟殿下視同文具例談二字批敎一直違拂噫嘻此何月也此何事也臣等非不知瀆擾之是懼猥越之爲罪而衷情轉激哀憤倍切玆敢含冤忍痛復申短箚伏願殿下亟降明命快從兩司之請以正諸賊之罪使民彝復明輿憤少洩焉云云答曰省箚具悉矣
정조 12년
副校理李羽晉疏曰伏以流光易逝文禧廟終祥奄過銅樓之德儀寢邈栗阡之新樹已菀仰惟止慈之情曷任如新之感仍伏念臣名忝舊僚職在從班徒懷徹地之冤未雪窮天之讎而經歲經年貪榮尸居俯仰高厚此何人斯且臣母病自來沈痼重以伏暑之祟如期輒發入夏以後諸症越添篤老元氣月異歲減委頓凜惙較前尤倍臣方左右扶將勢難跬步離捨而適當讎月際奉恩除日前叩謝只出陪享之計目下情事實無供職之望玆敢冒入文字仰瀆崇嚴伏乞聖慈天地父母矜察臣衷懇鐫遞臣職名俾便救護不勝幸甚云云答曰省疏具悉爾其勿辭救護母病
정조 12년
副校理鄭福煥疏曰伏以日月迅駛文禧廟終祥奄過禮制已畢銅闈往跡廓然靡逮臣民哀隕之情若在厥初伏惟我殿下觸處增疚愈久如新臣於直中得接鄕信臣之九耋老母素患風痺之症屢經毒感一倍添劇眞元益下飮啖全却目下症形實有朝夕凜凜之慮臣以終鮮之身千里聞此方寸煎灼按住不得玆敢忙陳短章徑出禁扃轉尋鄕路伏乞聖明俯垂矜諒亟削臣所帶之職以便救護仍治臣擅行之罪以肅朝綱千萬幸甚云云答曰省疏具悉爾其勿辭往護母病
정조 12년
知事吳載純疏曰伏以日月迅邁文孝世子邸下終祥奄過中外臣民普切悲痛伏惟聖懷撫時悼疚益復如新臣不任區區憂慮之忱如臣無似曾忝官臣之列恫帷几之已撤憤讎賊之未討哀隕冤號尤倍恒情仍伏念臣不肖無狀自陷大戾迷不自覺而惟我殿下愍其無知開示自處之義察其難强特勉所帶之任批旨傳敎次第渙發恩言鄭重誨諭諄複不啻若慈父之詔迷子臣於是怳然始悟無所措躬倘非聖上至仁洪私噵牖至此臣將終始冥然生爲不孝之人歿爲不孝之鬼造化生成實偏臣身感泣惶霣不知死所噫吳光運反詈先臣之疏極意搆捏遣辭罔測在臣之道固當崩心痛骨力避其諡事臣實愚迷始不能覓看疏語視若尋常之嫌昧然擧行終又不能趁卽自劾推見諡狀之後始僅疏引一則臣自速之孽二則臣自速之孽思之及此直欲溘然而無訛也竊惟我聖上禮使臣隣凡於朝臣之義當回避者靡不俯燭而曲諒臣於伊時苟能一番陳籲宜蒙體諒之恩只緣臣見識鹵莽臨事昏擾倉卒靡措自陷釁戾上負聖上體下之德下壞一己自處之義俯仰慙痛此何人斯至若狀文中所謂自服云云臣之向疏旣陳其爽實今不必追理而竊聞彼家爲言專在先臣第三疏云臣考見疏本實無近似乎其言矣如以豈以光運比之淵輩一句有所云云則大有不然者先臣所以引朱子章奏而爲說亶出於援先賢之成訓辨義理之如斯而光運不究旨意輒皆自認攙及時世反詆不倫故先臣疏語只明其引據之意如此而不如彼而已平日意見未始少改觀乎疏中斥光運辭嚴義伸等句語曉然可見何嘗絲毫彷彿於自服而今及䵝昧事實勒加誣辱臣不勝其痛迫駭惋也其時章疏俱在記注焉可誣乎噫資父事君人臣常節而臣於父兄之怨處義若是乖盭尙何能有所資而復齒於朝紳之末乎從今以往惟有杜門屛伏含恩訟愆以爲沒齒自靖之圖而曩者夤緣事會冒昧一出至今追思彌增惶忸臣之釁負旣大情踪轉蹙其不可仍因供仕自同恒人也決矣一疏陳暴亦阻喉院私心痛迫愈久愈甚玆敢冒犯瀆擾略控瀝血之懇仰干崇嚴之聽伏乞天地父母矜臣切至之情亟削官秩俾靖賤分以卒終始生成之澤千萬幸甚云云無批答有傳敎見筵說
정조 12년
戊申五月二十二日卯時上御誠正閣時原任大臣閣臣藥房提調承候入侍時左副承旨李時秀假注書李貞運白慶楷記事官李相璜金祖淳領議政金致仁判府事徐命善領敦寧洪樂性判府事李福源李在協兪彦鎬左議政李性源右議政蔡濟恭檢校直提學鄭民始李秉模檢校直閣徐鼎修鄭東浚待敎尹行任藥房提調沈豐之副提調尹行元以次進伏訖致仁等曰浹旬致齋日氣漸熱此時聖體若何上曰一樣矣致仁等曰王大妃殿悲疚勞動之餘氣候若何上曰諸節一樣誠萬幸矣致仁等曰惠慶宮氣候若何上曰一樣矣致仁曰此月再回終祥奄過臣民悲冤若喪之初伏惟聖心悲悼益復難抑矣上曰上陪慈殿不能任情矣致仁曰向者箚批中慼予心之敎臣等不勝惶蹙之至國之大事孰有過於此事者乎終祥旣過此事便已寧不悲冤寧不憤痛古今天下夫安有見其可疑之跡而朝廷置而不問者乎若是伈泄日月漸久則事係陳迹在下者亦不敢提起其將國不國而人不人矣今時異於他時雖未及亟降兪音而若先承待用刑處分之敎則亦可少慰臣民之悲冤矣伏願聖上更加三思焉上曰此事何必更提乎如或當問而不問人情豈如是乎命善曰此乃擧國之同情則實是防遏不得者也性源曰雖未卽降兪音若先承待用刑處分之敎則少慰臣民之悲冤云者誠如領相所奏矣在協曰此實擧國之同情若及今未承兪音則臣等之悲冤終無可解之日矣彦鎬曰臣民悲冤之外此事實係倫常所關者尤如何哉伏願亟降兪音焉上曰此非如是各陳之事也得無近於應文之歸乎致仁曰下敎至此臣等更無進言之路矣濟恭曰臣等此奏若出於應文之意則不忠無狀莫此爲甚伏願聖上以法治之使國得以爲國人得以爲人焉上曰須勿更提焉上曰一提學疏批已下使之入侍賤臣承命出與一提學金鍾秀偕入進伏性源曰崔守魯事誠不勝駭痛矣上曰崔守魯事蓋出於似攻實解之意如是爲言還不如不攻也誠甚無狀矣然而名以攻之則亦不可深罪且置吳翼煥而先問趙弘鎭則亦不免先後之倒故此事徒爲未了之案誠可㦖也大抵朝廷之用捨雖或不滿於渠輩之心豈可以此歸之於上而如是其譏訕誣衊乎若其指嗾者其罪尤百倍於翼煥而罔赦者也非謂卿等之知此事而一日二日尙此伈伈以苟度時日爲主豈非可慨者乎此事若不究得則上下之間徒積疑阻是豈成說哉須思破疑之道好矣命善曰翼煥之疏若其指嗾者則是逆臣也上曰雖不顯爲指嗾而若有指示其意趣者則便是指嗾也此事一爲摘出則上下之間無積漸之疑矣只解此疑是爲急先務矣若弘鎭之罪不罪別無所關矣命善曰爲人臣子受如是疑阻於君上其何以自立於世耶惟願究問翼煥以伸諸臣之冤焉上曰翼煥言官也名以進言則豈可抉摘爲罪乎此則決不可問也卿之以此事至於待命有若擔着於自己者然誠太過矣命善曰其在主辱臣死之義豈不欲尋得其根窩而終不知階梯臣以是夜不能寐矣臣雖一縷未絶寄在人世而平居未嘗見人成一聾瞽至於此事則必欲尋出而實無其路只切憤痛而已上曰予豈謂以卿聞而不言耶予之此敎蓋爲摠言今日廷臣而慨然者也且卿處地豈有可知之路乎致仁曰一登大官之後則便與後進年少阻隔無由聞一言果如判府事之所奏矣上曰翼煥此言必緣耳濡目染之致故予之所以欲其有自首者此也致仁曰以今世道豈可責之以自首耶上曰于今幾月尙無自首者一向苟度延拖而止朝廷之無人可知誠可慨也在協曰承此下敎孰不欲究覈以出而實無可知之路誠爲憤痛㦖迫矣今則惟有究問翼煥之外更無他道矣上曰翼煥則以不問爲定矣命善曰指嗾者究出正法則世道庶或少勝矣上曰翼煥此言決非心麤者之所爲翼煥何足深誅而其指嗾之人則不可不尋出予於此終不能無疑阻此事久則成腫此腫一潰則畢竟不知至於何境此非今日之深憂乎命善曰究問翼煥則決無不知之理且事之關係甚大則豈可以臺臣而有何不問乎昔在先朝有可問之事則亦不以臺臣而有所容貸矣因一翼煥諸臣之竝在疑阻豈不至冤乎上曰此則決不可問也上曰廟謨有積滯者乎致仁曰別無積滯之事而近來京中癘疫甚熾出幕者頗多云誠可憫也上曰近日果大熾乎致仁曰果大熾而士大夫家亦多有之云矣上曰向日魂宮入侍時左相亦奏此事故以救療之意出擧條申飭矣致仁曰甲辰年亦因下敎其中無依之類自賑廳給糧或與之長木空石以庇風雨今番亦似當依此例顧恤矣上曰賑堂戶判使之食後來待可也上命時原任大臣先退致仁等退出上曰諸承旨持公事入侍右承旨李亨元同副承旨洪仁浩承命入進伏上命讀公事訖上曰未下直閫帥守令邊將當日辭朝出榻敎上曰政官牌招開政出榻敎命退諸臣以次退出
정조 12년
戊申五月二十二日午時上御誠正閣判尹戶惠堂入侍時同副承旨洪仁浩假注書白慶楷記事官李相璜金祖淳漢城判尹鄭昌聖戶曹判書徐有隣宣惠廳堂上李在簡以次進伏訖上曰聞今厲氣頗盛云不可無救濟之道甲辰曾有是例判尹果能詳知耶昌聖曰臣雖未能詳知而甲辰則其所結幕等事三分一自賑廳當之三分二自各軍門字內當之云矣上曰甲辰年前例謄來乎在簡曰謄來矣上命在簡讀其時飭敎在簡讀訖上曰今番亦依甲辰例乎有隣曰甲辰則凶荒厲疫荐至故自朝家特垂無前大惠以濟之而今但以一厲疫而用甲辰已例似過矣且伏聞其時自不無虛實相蒙之弊間或有無賴輩混於其中徒爲哺餟之資云矣上曰漢城府郞廳五部官員入侍賤臣承命出與漢城主簿兪漢輔中部都事尹光碩東部都事申大羽西部奉事南衡秀南部都事林淳浩北部奉事李勉輝偕入進伏上曰五部官員進前各奏職姓名及出幕人數光碩曰臣部下自今月望日至二十日出幕二所避接二人矣大羽曰臣部下望日以前出幕四十二所望日後出幕六所摠四十八處人口爲一百三十四矣衡秀曰臣部下則出幕六十人口爲一百二十三矣淳浩曰臣部下出幕爲一百七十七處人口則二百六十矣上曰出幕於何處乎淳浩曰或於外南山或於水口門外矣上曰結幕其果着實耶淳浩曰申飭善構矣勉輝曰臣部下出幕九十二處人口則二百三十五矣上曰二十日後則何如勉輝曰例以五日一報故二十日後則姑未及知矣上曰死亡之患如何在簡曰死亡則大體少矣上命漢輔等退去命書傳敎曰近因久不酬接漠然未聞之朝筵始知城內輪行之疾頗盛五六日內出幕之數夥然云招問該堂及部官與所聞雖似間然病勢之熾甚可知令京兆嚴飭各部依年前飭敎隨卽報來轉聞貧窮之類難保其一一庇身脫有雨潦尤屬矜悶仍令賑廳及字內軍門優給結幕之需其中死亡另施恤典別定賑郞一人着意擧行萬一不勤難免嚴處若其擧行勤慢方痛死亡增減以本司郞官中解事二人間日閱視亦爲隨卽草記事令廟堂知悉又命書傳敎曰下直閫帥留待又命書傳敎曰向聞湖南伯病不封啓仍知道內有輪行之病伊後列邑形止初無登聞豈道伯一人涉感旋完列邑則果無疑似之症而然乎然則固萬幸不然何故匿不以聞致煩詢問乎其委折令廟堂問于該道伯草記上曰下直閫帥入侍出榻敎賤臣承命出與平安兵使趙圭鎭偕入進伏上曰校正郞廳入侍賤臣承命出與校正郞廳李趾永朴奎淳鄭最成崔時淳偕入進伏上敎圭鎭曰平兵之捕將時所遭已有洞燭何必以此呈訴備局至有訓將疏辨之擧乎圭鎭曰情勢惶悚不得已呈訴而本事則果有日字差錯之端矣仁浩謂圭鎭曰筵體至嚴何敢費辭自明乎甚駭然矣上命圭鎭先退上曰校正郞廳持冊子進前趾永等奉冊進伏上曰今則訖役耶趾永曰已畢矣上曰冊子則留置爾等出去更待下敎後入來可也趾永等退去上曰吏判入來與否知入可也賤臣承命出回奏曰尙不入來而辭疏到院矣上曰持來可也賤臣承命出持入上命仁浩讀訖命書批答上曰備邊郞入侍賤臣承命出與備邊郞權友仁李駿德權璹尹升東柳相燁趙𡹘趙華錫徐有建偕入進伏上曰爾等進前各奏職姓名友仁等各奏職姓名訖上命友仁駿德璹升東華錫有建先退命柳相燁趙𡹘進前敎曰聞今厲疫方熾出幕甚多云深庸悶慮旣定賑郞使之看護且命爾等以察賑郞擧行之勤慢爾等着意奉承間日閱視方痛死亡增減亦依俄下傳敎施行程明道有言曰一命之士苟存心於愛物於人必有所濟爾等必須恪勤救活期有實效則果豈非遵先賢之敎報國家之道乎今玆面諭正恐有一夫不獲之患故如是申申體予至意着實擧行可也命退諸臣以次退出
정조 12년
戊申五月二十二日未時上御重熙堂承旨入侍時同副承旨洪仁浩假注書白慶楷記事官李相璜金祖淳以次進伏訖上命書玉堂箚批仍命書傳敎曰玉堂箚擧何太不槪朝見兩司聯箚欲爲措辭敷示事涉屑屑姑已之晩又有玉堂效嚬於是乎不得終默矣大抵所請之事若屬可從可覓而一向靳持則如是煩聒抑或成說而明知其反是冒應文之嫌創無稽之例三司箚無異前啓館學疏便一彈章此果誠乎公乎抑欲以此消寂乎以此濟私乎且況貽慼二字前此何等申複然又聽若浼浼惟日棼棼使慘切不欲聞之辭看作茶飯是豈血心苦肝所出乎最所奇怪者向來所謂搢紳疏也尙不處分依前任他者蓋以越俎之儒生姑且勿論不欲先及於搢紳故耳聞今日飭敎不思體認之方則是貽慼之不足甘歸貽羞貽辱之科者寧有是乎寧有是也第令知悉拜箚玉堂爲先從重推考仁浩曰諸臣所請實出於一國之公論滿腔之血忱而今此聖敎如是截嚴又從而罪之恐或過矣上命書傳敎曰近日承宣之多事如此放恣如此此傳敎有何覆難之端乎萬萬駭然非不欲嚴處亦不足責當該承旨爲先越俸十等上曰吏判入來與否知入可也賤臣承命出回奏曰尙不入來矣上命書傳敎曰旣承疏批豈可一向深引向來僨誤無論本心之如此如彼莫體漸摩之意自取無限滄浪所謂對揚反歸辜負在重臣道理及今復授之時但當勉勉於懲前收後以效眞箇對揚之義似此備例辭巽烏在乎聞命竭蹶不擇燥濕以其新叨後初疏之故特以禮使之道不得已賜批吏曹判書宋載經更卽牌招斯速開政命退承史以次退出
정조 12년
戊申五月二十二日戌時上御誠正閣坐直承旨入侍時同副承旨洪仁浩假注書白慶楷記事官李相璜金祖淳以次進伏訖上曰政官入侍出榻敎賤臣承命出與吏曹判書宋載經偕入進伏上曰今玆特除意豈偶然予之所以望於卿者深矣卿須體悉必謹必戒注措無僨則非但在卿爲報效之道其於國家用人之政豈不萬幸乎予雖不言而想卿已知矣載經曰臣敢不殫竭微誠對揚聖意而臣年老氣衰神且昏短前忘後失自切曠癏之慮矣上曰卿雖過七耋而容貌氣骨如彼矍鑠耄荒之失斷無憂也通津府使窠闕尙猶餘在卿須先退擬入後出去載經出以知事吳載純上疏命書傳敎曰臺臣之遇事輒避者一事猶不敢再避況重臣此事乎且其疏語無別般新奇事件乎以此以彼不可賜批原疏還給捧納承旨推考命退承史以次退出
정조 12년
傳于李亨元曰右承旨入侍
정조 12년
傳于徐鼎修曰禮房承旨馳詣健元陵奉審摘奸局內諸陵一體奉審以來
정조 12년
大司憲李度默大司諫安聖彬司諫李濟萬掌令崔景岳持平韓商新柳頤玄獻納柳匡天正言徐邁修啓曰臣等俱以無似猥叨匪據閱月虛縻愧懼冞深日昨申籲豈是臣等可已而不已者耶誠以終祥奄過悲冤如新凶逆未討輿憤愈激臣等職忝言地義難終默而草草數行無望孚激然臣等之所秉卽天經地緯之大義也臣等之所請卽大夫國人之公言也竊庶幾聖衷開悟乾斷赫然盤覈有命罪人斯得及伏見傳敎下者辭旨諄複誨責備至臣等惶惑隕越實不知措躬之所也嗚呼諸賊端緖若是狼藉一番鉤覈眞贜可覓上以復萬世必報之讎下以慰一國煩冤之情者臣等區區之見亶在於此豈忍以應文之擧無稽之例貽慼聖心瀆擾至再乎斷斷血心可質神明而只緣臣等言議素蔑不能見重於君父致承此非常之敎臣等以何顔面一刻冒據於臺次乎昨緣日暮今始來避揆以臺體所失尤大請命遞斥臣等之職傳曰勿辭
정조 12년
洪仁浩啓曰大司憲李度默大司諫安聖彬司諫李濟萬掌令崔景岳持平韓商新柳頤玄獻納柳匡天正言徐邁修一日再啓煩瀆退待物論矣傳曰知道
정조 12년
傳于李亨元曰奉審承旨入侍
정조 12년
以慶尙監司狀啓六月朔進上生竹笋節序差晩限內不得封進惶恐待罪事傳于李亨元曰勿待罪事回諭
정조 12년
傳于李亨元曰坐直承旨入侍
정조 12년
李時秀以成均館官員以大司成意啓曰臣聞居齋儒生等今日夕食堂有捲堂之擧馳詣泮宮招致諸生等問其所由則諸生等書進所懷以爲伏以臣等竊以貳君之讎不可不報而九月之冤不可不雪也沖齡斷乳疹患投熱俱係凶圖終致酷禍國言喧藉輿情悲憤而乃於係望之地又致怪底之症此誠罔極之痛而必報之讎也宇偉醫媼逆節狼藉聲討迭發臣等雖甚愚騃一段秉彝之天不能自已於討復之義而況値終祥奄迫之時悲冤之忱萬倍恒日故竊附亂臣賊子人得以誅之之義所以有一再叫閽之擧而至於疏中論列之人則皆以情在護黨罪著背國而俱爲干係於五九月之賊故果以亂臣賊子先治黨與之義有所陳請而若夫徑殺連婢欲滅凶賊之口國中之疑憤方深閫外之重任復叨者卽趙圭鎭也數行短疏不及宇偉稱病乘轎不參庭請隱然爲國家之一賊者卽李在簡也此臣等所以略提而竝論者也臣等抱悲憤之心秉討復之義而言淺誠薄未蒙允兪愧懼惶恧無地自容今又伏承傳敎下者責之以彈章誨之以越俎臣等之於此輩豈有私好惡而然哉治逆之論不得不竝及於黨逆而且以太學卽公議之所在故不揆僭妄屢事煩瀆顧其心雖極悲苦論其迹實涉猥越今於嚴敎之下便同未勘之罪人其何敢晏然冒入於八簋之列哉云云故臣以聖廟捲堂事體至重卽爲還入之意反覆開諭多般勸入而諸生等終不回聽何以爲之敢啓傳曰知道士論自士論職責自職責向來儒疏無異臺章此等之習不宜任其滋長略將匪怒之誨開示中行之道在諸生道理但當勉抑客氣以答勤敎之意今此捲堂之擧不已過乎然與無端瀆撓有間居齋生勸入仍設食堂至於疏辭終有關於後弊若此則搢紳之小眚大過章甫皆欲都執論斷彼臺閣之任言責者將作蔑用之官此固萬萬不可況互擠相軋出奴入主者未必非偏黨舊習則尤豈可坐視不之過乎連婢之獄一訊一招皆因傳敎擧行且況凶招中指告卽人情天理之外急於收殺督令施杖七十垂死之喘致命於數日之內固其勢然此而曰徑殺其可乎又若重臣事雖諉公義如報私怨縛束論討何太齪齷此等處不思裁抑之方人孰有全有性命者爲世道爲士習決難泛看太學齋任儒生爲先停擧俾知改圖之方可也
정조 12년
傳于李亨元曰尤奇怪矣當該承旨罷職
정조 12년
李亨元以司僕寺官員以一二提調意啓曰濟州前牧使李命俊遞任進上馬三匹今纔上來禾毛色別單書入依例內廐立養之意敢啓傳曰知道
정조 12년
戊申五月二十三日午時上御重熙堂右承旨入侍時右承旨徐鼎修假注書白慶楷記事官尹行任金祖淳以次進伏訖上命讀公事訖命退承史以次退出
정조 12년
戊申五月二十三日酉時上御誠正閣奉審承旨入侍時右副承旨尹行元假注書白慶楷記事官李相璜金祖淳以次進伏訖上曰奉審果無頉而局內諸陵亦皆能奉審耶行元曰臣馳詣健元陵奉審陵上碑閣丁字閣皆無頉而局內諸陵亦皆無頉矣上曰諸陵亦皆陵上奉審乎行元曰奉審矣上曰今番之雨所經處野色果何如行元曰野色之油油果倍於前而招問農夫則可謂甘霔矣上曰移秧今幾畢耶行元曰平地則已畢而高燥之處今因此雨方爲移秧矣上命書傳敎曰各陵奉審半日內復命且今雨勢如此其勞可知況奉審節次極爲詳明亦可嘉也奉審承旨內下虎皮一令賜給命退承史以次退出
정조 12년
戊申五月二十三日三更四點上御重熙堂坐直承旨入侍時左副承旨李時秀假注書白慶楷記事官李相璜金祖淳以次進伏訖上命書傳敎曰春夏以來雨澤雖幸頻沾觀於諸道狀辭所得各有多少湖西似甚焉大體有裕於牟農不足於種秧蓋可推知何幸今日之雨優過數犂云欣幸之極如渴得飮諸道均沾與否令廟堂申飭各卽詳細狀聞仍令勿以牟農之稍熟弛心申諭邑宰悉心勸課俾無人力未盡之歎事一體措辭行會又命書傳敎曰觀此備邊郞摘奸後來告謄本辭意雨後頗有蘇意雖甚爲幸而川邊病幕漂流可慮待明朝更遣郞官遍察改構形止該廳擧行勤慢仍爲摘奸來告該房事令廟堂知悉病死二名窮不自存之類云嚴飭該廳恤典斯速擧行卽爲收瘞事一體知悉上命書成均館捲堂草記批答時秀曰此非偏黨非客氣而實出於一國之公論也今此批旨辭敎截嚴至有停擧之命恐或過矣上命書傳敎曰不緊甚矣當該承旨遞差命退承史以次退出
정조 12년
李亨元啓曰玉堂備員間視事頉稟之意敢啓傳曰知道
정조 12년
洪仁浩啓曰大司憲李度默掌令崔景岳持平韓商新柳頤玄引避退待執義徐秉德掌令閔彝顯在外監察茶時之意敢啓傳曰知道
정조 12년
傳于沈豐之曰吏房承旨入侍
정조 12년
傳于沈豐之曰同副承旨入侍
정조 12년
洪仁浩以吏曹言啓曰未下直閫帥守令邊將皆令當日辭朝事命下矣槐山郡守李恒演龍潭縣令金龍柱屢度催促則李恒演親病甚重萬無暫離赴任之望云金龍柱來詣闕下謂有情勢終不辭朝飭敎之下焉敢若此事體所在誠極未安令該府處之李恒演親病旣如是危重則不可强令赴任何以爲之敢稟傳曰槐山郡守李恒演情理旣云如此勢難强令還官亦豈仍令落仕與京職相換口傳擧行龍潭縣令金龍柱幺麽蔭官情勢等語何敢發口況傳敎中無礙二字在渠尤當竭蹶之一端而今番擧措必是愚迷所致姑爲參酌嚴飭當日下送而以此時之故勢將暫赴旋還云如淳昌及別軍職守令之許久曠官上京爲目下切苦切悶之端又豈可添一守令之曠官中道守令中亦令口傳相換
정조 12년
吏曹口傳政事槐山郡守李恒演尙衣僉正鄭存玉相換龍潭縣令金龍柱鴻山縣監李廷仁相換
정조 12년
傳于洪仁浩曰當該中官柳仁默畿沿定配
정조 12년
有政吏批判書宋載經進參判金憙牌不進參議未差同副承旨洪仁浩進以尹達東爲恭陵令南建九爲愍懷守衛官通德郞洪得輔贈吏參例兼奉敎洪重益贈吏議司僕僉正洪萬熙贈司僕正已上同知洪緯浩三代追贈光恩副尉單金箕性
정조 12년
兵批判書鄭好仁病參判具㢞病參議宋鍈病參知柳誼入直進右副承旨尹行元進副司直李在學李時秀單付
정조 12년
洪仁浩啓曰別定賑郞着意擧行事已有成命則凡係結幕顧恤之節所宜十分恪勤而卽伏聞摘奸備郞來告之言則諸處結幕俱極虛疎空石等物亦無泒及之事而賑郞則初不躬往只以書吏替行云莫重傳敎之下不勤奉行節節駭然當該賑恤廳郞廳所當重勘而本院請推之外無他可施之罰何以爲之敢稟傳曰極爲該然先汰後拿可也
정조 12년
以承旨望單子傳于洪仁浩曰近來政院覆逆之規作一弊風其計不過渠獨要免頒布二字無論事之大小輕重以此事爲妙方此弊曾已申飭今豈可經遞適副其計乎遞罷傳旨竝姑勿施仍爲牌招入直
정조 12년
洪仁浩以成均館官員以大司成意啓曰臣伏奉本館草記批答招致諸生傳宣聖旨仍爲勸入則諸生等書進所懷以爲伏以臣等伏承聖敎匪怒之誨開示之意丁寧反覆仍有勸入之命臣等敢不竭蹶趨承而第臣等情踪有轉益惶蹙者當初叫閽之章今此捲堂之擧非一掌議之所獨爲也乃一齋之所同聲合辭而今使掌議獨當其罰臣等則漏同被之科在臣等私義不可以倖逭而晏然入堂尤不勝惶懍俟勘之至云云臣以聖敎若是誨諭有不當一向引義斯速還入之意反覆開諭多般勸入而諸生等終不回聽何以爲之敢啓傳曰更爲勸入諸生處義無怪如此如或更爲逡巡他儒生勸入
정조 12년
洪仁浩以成均館官員以大司成意啓曰本館捲堂草記答曰更爲勸入諸生處義無怪如此如或更爲逡巡他儒生勸入事命下矣臣依聖敎招致諸生傳宣聖旨更爲勸入則諸生等以爲齋任旣已被罪便是同罪獨逭之人何敢抗顔冒入食堂乎終不回聽不得已依聖敎他儒生勸入則亦以爲旣參疏錄處義無異云日已向夕無一人入來者此莫非臣不善勸入之致誠不勝萬萬惶恐而莫重聖廟初旣有捲堂之擧又將致空齋之境事體所在極爲㦖迫何以爲敢啓傳曰考之故事疏頭寫疏製疏疏色等儒生之停擧或勘律其例不一而足疏下諸生元無一竝自處之擧況昨日處分非疏頭也寫製疏也疏色也則疏下生之稱以參錄不參食堂事體之不成說固無論律之以義理亦沒依據爾在泮長但當明說詳譬期於勸入以食堂緣由草記而已豈敢拖長不緊說話如是煩瀆乎爾則爲先從重推考他儒生斯速勸入後草記可也
정조 12년
戊申五月二十四日卯時上御重熙堂吏房承旨入侍時兼都承旨沈豐之假注書白慶楷記事官李相璜金祖淳以次進伏訖上曰昨日承宣事誠駭然矣豐之曰事甚顚倒而大抵出於儒生停擧之故矣上曰此不過一時勵士警俗之意而一則覆難一則繳還擧措之劻勷莫此爲甚以更勿效嚬之意宣諭于在院承宣可也上曰王大妃殿進御一錢重人蔘粟米飮前方中減人蔘五分自今日一貼式煎入出榻敎命退承史以次退出
정조 12년
兼都承旨沈豐之藥院直行左承旨李得臣未肅拜右承旨李亨元坐直左副承旨徐鼎修坐右副承旨尹行元坐同副承旨洪仁浩坐直注書金孝建病一員未差假注書李貞運藥院直白慶楷仕直事變假注書李錫心仕
정조 12년
傳于李亨元曰大臣備局堂上引見
정조 12년
傳于李亨元曰同副承旨入侍
정조 12년
洪仁浩啓曰吏曹判書宋載經參判金憙牌不進推考傳旨今方捧入而開政命下之後如是違牌不卽擧行事甚未安判書參判竝更卽牌招何如傳曰允
정조 12년
傳于洪仁浩曰聞有實病云而在家懸牌大是疎忽如難强赴則陳章請由猶可說也命牌之掛置私次太昧格例調理間給由雖已有命懸牌委折今始聞之不可無飭吏曹判書宋載經爲先從重推考參判更爲牌招卽爲開政
정조 12년
洪仁浩啓曰玉堂上下番俱空已至多日事甚未安今日政新除授玉堂待下批竝卽牌招以爲推移入直之地何如傳曰允
정조 12년
兵曹口傳政事以趙心泰爲左邊捕盜大將
정조 12년
傳于洪仁浩曰吏曹參議前望單子入之待下批牌招開政
정조 12년
吏曹參議前望單子入之曺允大落點
정조 12년
洪仁浩啓曰新除授吏曹參議曺允大方在罷散中何以爲之敢稟傳曰敍用
정조 12년
李亨元以兵曹言啓曰禁軍別將通望今已新定式之後別將趙心泰勢難仍帶今姑改差何如傳曰允
정조 12년
兵曹口傳政事以申應周爲禁軍別將
정조 12년
李亨元以訓鍊都監言啓曰本局中軍李漢泰身病甚重勢難察任改差何如傳曰允
정조 12년
兵曹口傳政事以任嵂爲訓鍊都監中軍
정조 12년
兵曹口傳政事以李明運爲御營中軍
정조 12년
洪仁浩以成均館官員以大司成意啓曰本館草記答曰考之故事疏頭寫疏製疏疏色等儒生之停擧或勘律其例不一而足疏下諸生元無一竝自處之擧況昨日處分非疏頭也寫製疏也疏色也則疏下生之稱以參錄不參食堂事體之不成說固無論律之以義理亦沒依據爾在泮長但當明說詳譬期於勸入以食堂緣由草記而已豈敢拖長不緊說話如是煩瀆乎爾則爲先從重推考他儒生斯速勸入後草記可也事命下矣臣謹奉聖批招致守僕以聖敎內辭意開諭於諸生則諸生等以爲聖敎之下豈敢逡巡而旣參疏錄則其在區區私義有難遽然入堂云迷不知變無意還入臣再三往復終不回聽成命屢下未卽擧行惶恐待罪之意敢啓傳曰知道聖廟空堂事體至重如是推諉極爲未安爾旣名忝師儒看作等閑如是循例草記日復日爲消日之資道理豈容乃爾從重推考爾其招致引出外諸生申加曉諭斯速勸入仍設食堂後爾則退去可也
정조 12년
洪仁浩以義禁府言啓曰當該中官柳仁默畿沿定配事承傳啓下矣柳仁默京畿仁川府定配而以承傳內辭意具罪目依例發遣府書吏押送配所何如傳曰允
정조 12년
洪仁浩以漢城府言啓曰因傳敎涉疑疾方痛與死亡之類申飭各部及兩署詳細摘奸後報來故其數爻竝爲列錄書入之意敢啓傳曰知道
정조 12년
李亨元以禁衛營言啓曰本營新番京畿五哨軍兵點考則其中通津軍二名無端闕點莫重宿衛之卒如是疎虞其在軍制萬萬驚駭該邑守令令本道指名現考拿問處之監點道臣不能檢察有此闕點之弊從重推考領來監色亦令本道査實待用刑各別重勘闕點軍二名卽爲捉致押送日後習陣時回示嚴棍其代令該邑卽速充定上送趁期立番何如傳曰允
정조 12년
洪仁浩以刑曹言啓曰頃因西部居咸召史擊錚捧供判付內詳考文案且問其時事實如無別般事件卽爲放送爲旀否則猥濫之罪懲治爲旀平涼子豈可謂之御物乎所謂七得稱名漢亦果何名色水工何官員所立是隱喩渠以魂宮所屬醉酒泥倒罪犯甚重加以起鬧惹出事端致此登徹不可以事過置之自本曹査問虛實如果然矣各別懲治事判下矣取考金福仁發配時文案則槪如原情內辭緣元無別般事件而以棄毁御物罪照律其後吳七得以赤身突入妻上典家中門口不可道之說慘辱妻上典之後先爲呈狀誣陷妻上典罪定配于興陽縣七得之行惡獰悍推此可知則當初以福仁事呈訴亦未必不出於誣捏長連縣定配罪人金福仁依聖敎放送何如吳七得旣已因他事定配査問懲治一款今無可論七得役名乃是魂宮內侍房水工而都薛里所立役云矣敢啓傳曰知道
정조 12년
傳于洪仁浩曰開政今旣夜深京畿監司待明朝辭朝
정조 12년
洪仁浩以成均館官員以大司成意啓曰本館捲堂草記答曰知道聖廟空堂事體至重如是推諉極爲未安爾旣名忝師儒看作等閑如是循例草記日復日爲消日之資道理豈容乃爾從重推考爾其招致引出外諸生申加曉諭斯速勸入仍設食堂後爾則退去可也事命下矣臣謹奉聖敎引出外諸生處更爲曉諭屢度勸入則皆以爲掌議被罪之後諸生處義不可異同實無抗顔入堂之望惟願速被同罪之律矣今此嚴敎之下末由進身只增死罪不知所達云無意奉承臣以聖廟多日捲堂事體不輕聖敎屢次違越分義未安之意多般勸諭終不回聽臣待罪泮任言辭詘訥誠信未孚致令多士有此萬萬過當之擧惶隕恧蹙罔知攸措取考已例則在前如此之時多有諸堂備員齊會相議勸諭之例同知館事李命植徐有隣令政院稟旨牌招同爲勸入之意敢啓傳曰諸堂雖齊會豈有別見諸生之聞命不從空堂多日揆以事面萬萬寒心爾所謂招致云者未知生進爲幾人幼學爲幾人而且其所謂曉諭亦安保其十分精詳乎莫非爾不善誘掖致此屢瀆爾則爲先越俸五等更卽招致引出外諸生多般勸飭仍設夕食堂而擧行後緣由亦卽草記可也
정조 12년
有政吏批判書宋載經受由參判金憙牌不進參議曺允大進右承旨李亨元進啓曰判書宋載經受由參判金憙牌不進小臣獨政未安何以爲之敢稟傳曰只出緊任以李得臣爲左承旨李書九李敬五爲副校理鄭東觀爲修撰朴基正爲副修撰洪秀輔爲京畿監司尹師國爲大司成
정조 12년
兵批判書鄭好仁病參判具㢞病參議宋鍈病參知柳誼入直進同副承旨洪仁浩進兼兵馬水軍節度使單洪秀輔
정조 12년
同成均前望單子入之鄭昌順李秉模落點
정조 12년
修撰李庚運疏曰伏以星霜易遒文孝世子祥制甫畢銅樓之儀永閟栗崗之草屢宿臣民普慟益復如初仍伏念臣忝在舊僚之末倍切悲冤猥隨諸臣之後粗伸討復而忱誠淺薄辭旨拙澁前後控籲非止一再而終未能感回天聽快見國賊之克殲苟延日字反致王章之久屈憂憤所激至有再昨冬相率徑出之擧臣之情事吁亦悲矣自玆以後凡於三司之任不敢爲晏然承膺之計中間暫出雖緣事會而旋復引入今玆祗肅亦因參班而又非久計窮髮經年反面有日而群凶依舊假息一天尙此共戴塡胸之冤無以少洩同聲之討終未快行臣於是重逢此月倍激憤菀之忱復與諸僚更申沫飮之請而陳腐之辭齟齬之籲未見兪音之亟降遽承嚴敎之荐下臣誠弸迫抑塞實欲卽地而無吪也此月將盡而此讎未復則天理滅矣民彝晦矣臣之從前屢瀆至於徑出者徒歸應文之科難逭不誠之誅尙何以束帶周行復以三司自居也哉此時滯直終有所難安百回思量轉益惶恧玆敢短章自訟徑出禁扃伏願聖明諒臣悲切之情亟從所請治臣妄率之罪以嚴常憲不勝幸甚云云答曰省疏具悉爾其勿辭察職
정조 12년
副應敎朴廣源疏批原疏未下答曰省疏具悉金鍾健事豈欲忽於隄防有此放釋乎求之於文字之間抑勒成案一事二事漸成習俗如是而國其不殆乎吳翼煥疏之衆口齊討尙靳一問亦出於矯此救此之意伊後堂疏後處分亦由於是且況鍾健觀於乙巳事其心可知參以今番彼此供招亦無差錯若以地處之逼仄便欲加冒則寧有如許刑政乎附陳重臣事平閫事疏本未下無怪乎登筵武帥自異豈勸其抗命乎刋削之請不允爾其勿辭察職
정조 12년
戊申五月二十五日辰時上御重熙堂同副承旨入侍時同副承旨洪仁浩記事官金孝建李相璜金祖淳以次進伏訖上曰吏兵曹闕記書入事分付賤臣承命出傳上曰政官入來乎仁浩曰政命纔下未及入來矣上曰玉堂勿爲留窠以在京無故人差出事分付銓曹可也上曰京畿監司當日辭朝事分付命退諸臣以次退出
정조 12년
戊申五月二十五日戌時上御重熙堂坐直承旨入侍時同副承旨洪仁浩假注書白慶楷記事官李相璜金祖淳以次進伏訖上命書傳敎曰今日賢關事誠欲無言聖廟何等至重捲堂亦非微事因草記有勸入之擧則國子長具公服坐黌堂招諸生列于前手執批旨謄本立讀一通將餘意申勸勉入而承違間仍又具由啓聞此設賢關以後三百年流來遵用之古規成典也昨今因空堂事連下引出外諸生勸入之命本館亦以諸生所懷樣反復措辭結之以云云等語申之曰多般勸諭終不回聽陸續登徹輒請處分故一再泛應未始致意俄於屢啓之後適以聽批生爲幾人引出生爲幾人問于本館則聽批初無一人所懷泮長假作爲對聞來不覺瞠然蹶然然則草記中縷縷敷陳無非影語泮長之罪固不足言惜乎古規成典將自今掃地寧有是也寧有是也若此則捲堂時招諭堂庭空齋時招諭門前拜辭時招諭橋上逬鄕時招諭江外此亦不易之層級而亦將次次廢却無論館堂承史禮官不與冠章甫衣縫掖者接面宣敎當以己意假作所懷假作結辭復命以諸生說如此云爾尋常擧行猶且不敢白地欺隱乃爾何況事有關於聖廟禮則屬於賢關而如彼其杜撰漫漶則其可曰有國有朝廷乎聞此前無之擧如無嚴加勘斷是豈仰述列朝尊聖廟待賢關之聖意乎當該大司成施以竄配之典事知吏僕竝卽出付攸司照律痛治士習不古久矣非赴試非做業而爲此入齋一款去就停當爭造泮宮雖難責之於不敎匪誨之多士然今日之事在多士羞莫甚焉恥莫大焉苟有自好而自重之心者承此敎必不如前息偃在家第令本館知委諸生上曰此傳敎謄出數本一本遣史官輪示時任大臣一本出給成均館使之揭于壁上可也上曰新除授大司成牌招察任出榻敎又命書傳敎曰館堂雖無所干事係本館則不聞知亦難免其責時任館堂一竝遞差前望單子入之待下批牌招察任又命書傳敎曰聞於僚員筵奏可知病重實狀左副承旨許遞今日政以在京無故人差出待下批牌招察任以玉堂牌招啓辭上命書傳敎曰與在外人許遞今日政差出命退承史以次退出
정조 12년
兼都承旨沈豐之坐行左承旨李得臣坐直右承旨李亨元坐左副承旨徐鼎修坐右副承旨尹行元藥院直同副承旨洪仁浩坐直注書金孝建病一員未差假注書李貞運藥院直白慶楷仕直事變假注書李錫心仕
정조 12년
傳于洪仁浩曰左承旨與館堂京畿監司入侍
정조 12년
傳于洪仁浩曰推考房承旨入侍
정조 12년
洪仁浩啓曰卽者檢閱李相璜以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 12년
洪仁浩啓曰副校理李書九李敬五修撰鄭東觀副修撰朴基正牌不進罷職傳旨今方捧入而玉堂上下番俱空已至多日事甚未安未差之代政官牌招開政差出待下批竝卽牌招以爲推移入直之地何如傳曰允
정조 12년
洪仁浩啓曰大司憲李度默掌令崔景岳持平韓商新柳頤玄引避退待執義徐秉德掌令閔彝顯在外監察茶時之意敢啓傳曰竝許遞今日政差出
정조 12년
洪仁浩啓曰大司諫安聖彬司諫李濟萬引避退待已至多日尙不處置事甚未安今日政新除授憲府諸臺待下批竝卽牌招以爲處置之地何如傳曰允
정조 12년
李得臣啓曰吏曹參判金憙參議曺允大牌不進推考傳旨及罷職傳旨今方捧入而開政命下之後如是違牌不卽擧行事甚未安參判更卽牌招何如傳曰參判聞有實病參議只推更爲牌招
정조 12년
以吏曹參議曺允大再牌不進罷職傳旨傳于洪仁浩曰只推更爲牌招
정조 12년
有政吏批判書宋載經受由參判金憙牌不進參議曺允大進同副承旨洪仁浩進啓曰判書宋載經受由參判金憙牌招不進小臣獨政未安何以爲之敢稟傳曰只出緊任以李聖圭爲大司憲朴聖泰爲執義權坪爲掌令李基恒權中憲爲持平申禹相爲獻納李周顯爲正言李洪載爲校理沈晉賢爲副校理李顯靖爲修撰李太亨爲副修撰李命植爲判義禁李在學爲刑曹參判
정조 12년
兵批判書鄭好仁病參判具㢞病參議宋鍈病參知柳誼入直進左承旨李得臣進同知單崔彭年副護軍朴廣源崔景岳徐秉德副司直李度默李時秀宋翼孝權裕李羽晉鄭福煥韓商新柳頤玄副司果兪漢謨李庚運李東稷沈興永
정조 12년
洪仁浩啓曰新除授修撰李顯靖時在慶尙道安東地經筵入番事緊斯速乘馹上來事下諭何如傳曰允
정조 12년
洪仁浩啓曰校理李洪載副校理沈晉賢副修撰李太亨牌不進罷職傳旨今方捧入而玉堂上下番俱空已至多日事甚未安未差之代政官牌招開政差出待下批竝卽牌招以爲推移入直之地何如傳曰只推待開門更爲牌招
정조 12년
洪仁浩啓曰大司憲李聖圭執義朴聖泰掌令權坪持平李基恒牌不進掌令閔彝顯持平權中憲在外監察茶時之意敢啓傳曰知道
정조 12년
傳于李得臣曰坐直承旨入侍
정조 12년
李得臣以二所巡廳言啓曰去夜二更三點量犯夜人內官李厚甲執捉依例移送義禁府之意敢啓傳曰知道夜禁申飭何等嚴截名以中官有此被捉萬萬痛惡況中官異於外人昏夜往來緣何曲折聞其名字常時以無賴雜類自有名稱於渠輩者符同行惡人姓名及其間事實不可不査實重治令兵判捉來嚴問取招如不直告爲先依法施威捧輸款草記近來掖隷之犯科其所勘治十倍平民況內侍乎觀於此一事近來內侍之不畏法禁稍稍增氣可知尤極無狀此蓋飭禁漸弛而然此後復有此等之習當隨現痛治爲先分付內侍府近聞夜禁頗解云而此際中官能捉納極爲可嘉當該監軍弦弓一張賜給可也
정조 12년
洪仁浩以兵曹言啓曰巡廳草記去夜犯夜被捉中官李厚甲移送義禁事批旨內知道夜禁申飭何等嚴截名以中官有此被捉萬萬痛惡況中官異於外人昏夜往來緣何曲折聞其名字常時以無賴雜類自有名稱於渠輩者符同行惡人姓名及其間事實不可不査實重治令兵判捉來嚴問取招如不直告爲先依法施威捧輸款草記事命下矣中官李厚甲處以傳敎內辭意嚴加究問多般盤詰而問目內汝矣身身爲中官其所謹愼之道固當百倍於外人而常時以無賴雜類名稱於汝矣者流已極萬萬痛駭夜禁至嚴凡民之冒犯猶極可痛以中官冒犯若是無難如有一分嚴畏之心胡至此境無端犯禁萬萬無此理況其被捉之時又是深夜則決無深夜公然出入之理以何事端向往何處與何許人作伴做何事常時交遊來往又是何許人而居接於何處乎特敎嚴問事體甚重前後委折居接主人姓名毋敢隱諱使之從實直告則所供內矣身以內官鄭德弘之養子隨父居生無他居接之所而與長番內官高玄鐵之家爲上下家相距不過爲四五間矣適爲誦經故進去見之回來之際見此被捉單身出來之狀監軍巡隷之所目覩焉敢一毫假飾乎初無作伴作行之事於此可量且矣身所居壯洞素多內官雖或有時出入與同官或往或來此外無他交接之人若有一毫所犯何敢隱諱乎雖死杖下此外更無所達之事云矣以問目內辭意反覆嚴詰而一辭漫漶稱以去夜之事不過上下家暫時來往致此被捉云渠之所居之洞素多內官互相來往者無非渠之同官及族屬其外無賴輩交遊情節多般施威反覆究問終不直陳一向發明究其情狀萬萬痛駭平問之下難以得實姑爲嚴囚待用刑嚴棍得情何如傳曰酗酒雜技締結犯夜之狀自有渠輩先發立首則抵賴之狀萬萬痛駭不能詳覈極爲未安厥宦有對質査處事闕外保授卿則退去可也
정조 12년
洪仁浩以景慕宮郞廳以都提調意啓曰太常所進黃杏今方薦新於本宮而宮苑黃杏成熟尙遠待爛熟薦獻之意敢啓傳曰知道
정조 12년
李得臣以備邊司言啓曰軍餉居末拿問居二決杖居三推考還上居末決杖居二推考居三勿論旣有元事目還上未準捧居末拿問若邊地守令則依前決杖事載在通編而卽見忠淸監司洪檍捧未捧狀啓則新還上居末堤川縣監安廷瓛舊還上居末忠州牧使鄭履煥居二堤川縣監安廷瓛舊軍餉居末忠州牧使鄭履煥居二新昌縣監南履範居三牙山縣監李亨正云矣昨年穡事旣得稍稔分數酌定亦有斟量則有此未捧之夥然者揆以糴法誠極駭然當該軍餉及還上未捧守令竝依事目勘處之意分付何如傳曰允
정조 12년
洪仁浩以吏曹言啓曰忠淸監司洪檍狀啓內本道都事崔逵翰以其身病先已駄歸於本鄕病症尙今沈綿時月之內登途無望而目今殿最不遠旣無同參之勢令該曹稟旨變通云崔逵翰之身病雖未知如何而未辭朝之前徑歸本鄕事體所在殊極未安罷黜何如傳曰允
정조 12년
洪仁浩以吏曹言啓曰禮曹草記判付內故士人尹商擧首先倡義此一款豈不誠卓異依左相議令吏曹訪其子孫草記後錄用事命下矣因傳敎發關問于慶尙監司金光默處則回移內居昌戊申出征故士人尹商擧奉祀孫東翼年五十一報來之意敢啓傳曰知道
정조 12년
洪仁浩以禮曹言啓曰慶尙監司金光默戊申軍功人故嘉善李世翰故學生李尙化故萬戶金斗潑等可據文蹟更査狀啓草記稟處事命下矣李世翰三人事蹟今以邑報道啓觀之世翰等倡義赴難召募村氓或探賊情或設疑兵捕獲凶賊數亦夥然其所效勞殊甚嘉尙而所謂可據文蹟只是日錄所載有異公家文字重加恩賞似涉踰濫竝施復戶之典恐合事宜而事係干恩臣曹不敢擅便上裁何如傳曰依草記施行可也
정조 12년
洪仁浩以成均館官員以行大司成意啓曰傳曰今日賢關事誠欲無言聖廟何等至重捲堂亦非微事因草記有勸入之擧則國子長具公服坐黌堂招諸生列于前手執批旨謄本立讀一通將餘意申勸勉入而承違間仍又具由啓聞此設賢關以後三百年流來遵用之古規成典也昨今因空堂事連下引出外諸生勸入之命本館亦以諸生所懷樣反復措辭結之以云云等語申之曰多般勸入終不回聽陸續登徹輒請處分故一再泛應未始致意俄於屢啓之後適以聽批生爲幾人引出生爲幾人問于本館則聽批初無一人所懷泮長假作爲對聞來不覺瞠然蹶然然則草記中縷縷敷陳無非影語泮長之罪固不足言惜乎古規成典將自今掃地寧有是也寧有是也若此則捲堂時招諭堂庭空齋時招諭門前拜辭時招諭橋上逬鄕時招諭江外此亦不易之層級而亦將次次廢却無論館堂承史禮官不與冠章甫衣縫掖者接面宣敎當以己意假作所懷復命以諸生說如此云爾尋常擧行猶且不敢白地欺隱乃爾何況事有關於聖廟禮則屬於賢關而如彼其杜撰漫漶則其可曰有國有朝廷乎聞此前無之擧如無嚴加勘斷是豈仰述列朝尊聖廟待賢關之聖意乎當該大司成施以竄配之典事知吏僕竝卽出付攸司照律痛治士習不古久矣非赴試非做業而爲此入齋一款去就停當爭造泮宮雖難責之於不敎匪誨之今日多士然今日之事在多士羞莫甚焉恥莫大焉苟有自好而自重之心者承此敎必不如前息偃在家第令本館知委諸生事命下矣臣敬奉傳敎馳詣泮宮招集引出外諸生及他儒生傳宣聖敎因使上堂多般誨諭則諸生等以爲聖敎之下實不勝惶感其何敢一向引義至於屢日空堂乎謹當還入云故因設夕食堂臣則退去之意敢啓傳曰知道多日空堂之餘聞已勸入殊可幸也然有爲諸生訝惑者引出外諸生之今日以前無一人來聽批旨卽無於古無於今之事雖萬萬不成說旣以名列一疏罪同罰異爲難進之端逡巡違拒拖至于今則無他節拍無甚飭責忽於泮長處分傳敎之後不待勸入之命無端入齋仍參食堂無或以昨夜傳敎認爲勸入之敎而黽勉承膺耶縱使然矣昨何心而捏引强合與齋任生同去就今何心而相率入齋乎又或以昨日以前屢次所懷以前泮長代撰替對之故方外生則自初無混與自引而然乎又或今日入齋者疏錄外儒生乎太學賢士所關去就進退決不宜如是苟然欲知其間委折卿其問于諸生具由草記可也
정조 12년
洪仁浩以刑曹言啓曰賢關事知吏僕竝卽出付攸司照律痛治事命下矣依傳敎成均館事知書吏鄭學溫守僕李鎭億等竝定刑吏捉來取考律文則大明律對制上書詐不以實條有曰凡對制及奏事上書詐不以實者杖一百徒三年鄭學溫李鎭億等依此律學溫忠淸道鎭川縣鎭億原春道洪川縣竝定配所卽爲押送而杖則待用杖令各其配所官擧行之意分付道臣而第伏念儒生捲堂時勸入之規他儒生勸入比之捲堂儒生勸入煞有不同他儒生俱是在家儒生初無入泮之事泮堂勸諭與儒生不從皆以口傳往復則庭中宣批與所懷捧納等節雖欲依常規擧行其勢似或末由臣旣有區區淺見不敢不附陳之意敢啓傳曰知道方外生在家不入大司成口傳往復以致宣批旨捧所懷之不得如例擧行云者此昨日胥僕輩來訴政院之說也卿亦驟聞而逕信乎卿何不綜核乎方外生厥數不啻千萬則雖欲往復孰爲孰否眞果往復於如干人未往復諸儒之見安知其純同況不入泮不聽批是有甚於空堂也出齋也拜辭也爲泮長者但當具由草記以待處分苟如是也則依故例遣館堂或承史禮官招集聽批於橋門之外不拂難進之意不廢勸入之例上以盡待士之禮下以免假辭之罪而惜乎泮長新叨之故全昧格例做此無於前之駭擧昨日處分蓋出於只尊事面觀此草記附陳無論的當與否似此執藝之言近所罕聞良亦美規豈必較計而靳惜且下屬異於官長定配竝分揀杖則受贖放送可也
정조 12년
李得臣以訓鍊都監言啓曰本局千摠任屹身甚重勢難察任改差何如傳曰允
정조 12년
李得臣以禁衛營言啓曰來六月當六番中部左司屬京畿五哨軍兵逢點實數六百五十名已爲點閱整齊來六月初一日與內外各處入直將官軍兵等依例替代後舊軍放送之意敢啓傳曰知道
정조 12년
李得臣以御營廳言啓曰本廳來八月九月兩朔應立右部前司屬忠淸右道五哨軍兵七月二十五日京中逢點八月初一日與中部後司軍兵當爲替代立番趁期調送事本道監兵使處依前知會之意敢啓傳曰知道
정조 12년
李得臣以禁衛營言啓曰來八月當七番中部中司屬京畿四哨及原春道一哨合五哨軍兵來七月二十五日京中逢點依例準二朔立番之意兩道監司處預爲知委何如傳曰允
정조 12년
李得臣以御營廳言啓曰本廳來六月七月兩朔應立中部後司屬忠淸右道五哨軍兵六百七十名已爲逢點整齊矣六月初一日與右司軍兵替代立番後舊軍放送之意敢啓傳曰知道
정조 12년
京畿監司洪秀輔疏曰伏以臣姿本譾劣年又衰頹不足備數於百執事之末而偏荷陶甄之恩猥忝卿宰之列內外踐歷罔非踰涯居常愧恧若隕淵谷不意畿臬寵除遽下於夢想之外驚惶感隕莫知攸措夫八道藩寄孰非重任而最是畿輔一路比他尤別密邇輦轂而承宣聖化兼統陸海而按察列邑且於比年洊經歉荒生民凋瘵尙未蘇息凡所以撫摩懷保不容少忽雖使年力方强才猷素著者處之猶懼其僨事而溺職況臣駑下其何以宣力彌綸上以寬九重之憂下以塞一路之望也哉且臣於頃年忝叨湖藩處事顚錯自速大戾至今追惟惶懍在心雖荷生成之恩倖逭重律而若考已試之迹寧容再誤卽日辭朝雖有特敎而反復揣量決難堪承玆陳短章悉暴衷懇伏乞聖慈俯垂諒察特命鐫改臣新授之職以重公器以安私分焉云云答曰省疏具悉卿其勿辭往欽哉
정조 12년
敎京畿監司洪秀輔書王若曰惟露冕憩棠之治孰非重寄顧甸服納秸之地尤難其人歷數于朝當屬之子眷玆畿甸一域實是根基四方控禦三十六州同漢家馮扶之制旬宣數百餘里類周邦郟鄏之規奉月游之衣冠灑掃園寢按天作之襟帶表裏關防苟非一代通鍊之才曷膺重宸付畀之眷惟卿受知文學傳家忠貞早蜚英於瀛閣銀臺爲任則啓沃出納屢分芻於海符邊紱著績乎廉白剛明推爲文武之全才薄試藩閫許聞軍國之重務晩擢籌司惟乃公耳忘私是以簡心在上玆授卿以京畿觀察使兼兵馬水軍節度使開城府留守江華府留守巡察使卿其益殫乃誠毋負隆寄惟威重可以憚壓守宰惟綜明可以黜陟廉貪經數年歉荒之餘尙多凋瘵之歎體九重宵旰之念寧緩撫綏之勞自餘稟裁厥有典常於戲藩臬復畀何異熟路之馳輕車簡拔惟公庶幾盤根之別利器故玆敎示想宜知悉通訓大夫行吏曹正郞兼春秋館記注官知製敎臣成德雨製進
정조 12년
戊申五月二十六日卯時上御誠正閣左承旨與館堂京畿監司入侍時行左承旨李得臣同副承旨洪仁浩假注書李貞運記事官李相璜金祖淳同成均鄭昌順李秉模京畿監司洪秀輔以次進伏訖上曰畿伯進前秀輔進伏上曰畿輔與他道自別往須勉旃可也且授卿此任者以錦伯時經遞未見治效故也秀輔曰以臣才力實無稱塞重任之望矣上命得臣宣諭訖命秀輔先退上曰館堂進前昌順等進伏上曰今者泮長事可謂前所未聞卿等聞知乎昌順曰臣等則見傳敎下者始知之矣上曰泮長事極爲寒心捲堂時曉諭之規必當招致諸生而言之今則無一儒生之入泮者而稱以儒生所懷假語結辭未知泮長之所曉諭者何儒生耶誠極駭怪昌順曰士習已極可怪泮長之擧行亦爲駭然矣上曰儒生若引義不入則當從實措語可也而以初不來之儒生假作所懷者寧有如許道理名以師儒之長先犯欺罔之罪其可成說乎新除泮長則何以爲之云耶須以筵敎往復泮長使之從實爲之無踵前泮長之習可也仍命昌順等先退命書傳敎曰忠愍公林慶業延諡將行於來初二日云宣諡日遣官致祭祭文製下獻官則以賜諡官齎去香祝賜諡後賜祭事分付又命書傳敎曰承旨房仍命退承史以次退出
정조 12년
戊申五月二十六日申時上御重熙堂坐直承旨入侍時同副承旨洪仁浩假注書白慶楷記事官李相璜金祖淳以次進伏訖上曰近來賢館事誠悶然矣上曰成均館食堂草記持入可也賤臣承命出持入上命書批答仍敎曰今則泮長不必入館招出守僕使之去來可也命退承史以次退出
정조 12년
兼都承旨沈豐之坐行左承旨李得臣坐直右承旨李亨元坐直左副承旨徐鼎修坐右副承旨尹行元藥院直同副承旨洪仁浩坐注書金孝建病一員未差假注書李貞運藥院直白慶楷仕直事變假注書李錫心仕
정조 12년
洪仁浩啓曰來初一日輪對日次矣敢稟傳曰爲之
정조 12년
洪仁浩啓曰大司憲李聖圭未肅拜執義朴聖泰掌令權坪持平李基恒傳旨未下掌令閔彝顯持平權中憲在外監察茶時之意敢啓傳曰知道
정조 12년
傳于李得臣曰左副承旨入侍
정조 12년
傳于李得臣曰同副承旨入侍
정조 12년
洪仁浩啓曰副校理沈晉賢副修撰李太亨牌不進罷職傳旨捧入校理李洪載陳疏入啓修撰李顯靖在外玉堂上下番俱空已至多日事甚未安未差之代政官牌招開政差出待下批竝卽牌招以爲推移入直之地何如傳曰允
정조 12년
以吏曹參議曺允大牌不進罷職傳旨傳于洪仁浩曰只推更爲牌招
정조 12년
洪仁浩啓曰大司諫安聖彬司諫李濟萬引避退待已至多日尙未處置事甚未安憲府諸臺旣有只推之命卽爲牌招以爲處置之地何如傳曰允
정조 12년
洪仁浩啓曰未下直守令當日辭朝事命下矣玉果縣監朴東俊兩司俱未署經云憲府則除在外大司憲李聖圭執義朴聖泰掌令權坪持平李基恒竝卽牌招諫院則大司諫安聖彬司諫李濟萬引避退待正言尹光顔未署經獻納申禹相正言李周顯在外不得擧行云何以爲之敢稟傳曰允在外及引避人員竝許遞今日政差出待下批一體牌招署經可也
정조 12년
以執義朴聖泰掌令權坪持平李基恒牌不進罷職傳旨傳于洪仁浩曰只推
정조 12년
有政吏批判書宋載經受由參判金憙牌不進參議曺允大進行左承旨李得臣進啓曰判書宋載經受由參判金憙牌招不進小臣獨政未安何以爲之敢稟傳曰只出緊任又啓曰吉州牧使今當差出未準朔禁軍將竝擬何如傳曰允以金履禧爲大司諫兪漢謨爲司諫朴長卨爲獻納任希一爲持平柳誨爲正言李東稷爲校理洪聖淵爲副校理申大尹爲修撰鄭致淳爲副修撰李殷福爲吉州牧使朴左源爲金川郡守
정조 12년
洪仁浩啓曰校理李洪載疏批已下卽爲牌招入直何如傳曰允
정조 12년
以校理李洪載牌不進罷職傳旨傳于李亨元曰只推牌招入直
정조 12년
備忘記京畿監司洪秀輔下直長弓一張長箭一部片箭一部筒兒一箇賜給
정조 12년
以京畿監司啓本通津府使黃仁煐禁衛營上番軍闕點指名現告事傳于李亨元曰自有本律草記勘律
정조 12년
李亨元啓曰卽者義禁府都事來言時囚罪人黃仁煐草記勘律事命下矣判義禁李命植未肅拜次堂例不得擧行云判義禁李命植卽爲牌招以爲擧行之地何如傳曰允
정조 12년
以京畿監司啓本罪人劉仁默仁川府到配事傳于李亨元曰放送事回諭
정조 12년
以金泰熙黃仁煐囚單子傳于洪仁浩曰日熱如此保放
정조 12년
洪仁浩以吏曹言啓曰外方延諡日字問于本道草記事命下矣發關問于各道則忠淸監司洪檍移文內忠愍公林慶業延來六月初二日定行於平安道中和府京畿監司徐有防移文內壯毅公金汝岉延諡來六月初四日定行於安山地云其餘各家子孫所告內敏節公金玏延諡來六月十二日定行於慶尙道榮川地剛義公鄭世雅延諡來六月十八日定行於慶尙道永川地靖襄公李淑琦延諡來六月二十四日定行於慶尙道知禮地云矣敢啓傳曰知道
정조 12년
洪仁浩以成均館官員以行大司成意啓曰本館草記答曰知道多日空堂之餘聞已勸入殊可幸也然有爲諸生訝惑者引出外諸生之今日以前無一人來聽批旨卽無於古無於今之事雖萬萬不成說旣以名列一疏罪同罰異爲難進之端逡巡違拒拖至于今則無他節拍無甚飭責忽於泮長處分傳敎之後不待勸入之命無端入齋仍參食堂無或以昨夜傳敎認爲勸入之敎而黽勉承膺耶縱使然矣昨何心而捏引强合與齋任生同去就今何心而相率入齋乎又或以昨日以前屢次所懷以前泮長代撰替對之故方外生則自初無混與自引而然乎又或今日入齋者疏錄外儒生乎太學賢士所關去就進退決不宜如是苟然欲知其間委折卿其問于諸生具由草記可也事命下矣臣又爲馳往泮宮招諸生立堂庭傳宣聖敎後問其委折則諸生等書進所懷以爲伏以臣等卽伏見聖批有不勝惶悚愧恧措躬無地矣臣等當初處義蓋出於罪同罰異之故而及承聖批有非疏頭非製疏之敎然後臣等始知齋任被罪非以疏事特因捲堂則臣等處義與初有間而散在各處未悉批旨之屢下矣今朝泮隷以新泮長之意促令聽傳敎臣等驚惶竭蹶相率趨聽又見前後批旨以引出外諸生勸入辭敎嚴重非止一再從以泮長之曉譬勸入亦復申申臣等愚見以此爲節拍黽勉承膺率爾入堂以昨夜傳敎認爲勸入之敎者誠如聖旨而去就進退之際恐未免疎忽之歸自不覺駭汗沾背愧色滿面無以爲辭只增惶懍至於疏錄外諸生只有二人自遠鄕新到入堂云云矣敢啓傳曰觀此草記諸生所執確有可據且其所懷措語剖析甚詳頗切事情了了無依違拘攣之意處事當若是到今疎忽二字非所可論每有一番捲堂輒長一層囂習今番幸仍此儒生等使國體士習兩伸而兩當極可嘉尙卿則退去可也
정조 12년
洪仁浩以義禁府言啓曰前大司成洪文泳施以竄配之典事承傳啓下矣洪文泳平安道順川郡竄配而以承傳內辭意具罪目依例發遣府書吏押送配所何如傳曰允
정조 12년
洪仁浩以義禁府言啓曰京畿道仁川府定配罪人劉仁默放送事命下矣劉仁默卽爲放送事分付該道道臣之意敢啓傳曰知道
정조 12년
校理李洪載疏曰伏以日月迅駛文孝世子終祥奄過萬事都休八域悲冤仰惟殿下止慈之情其何以堪抑仍伏念臣門寒跡孤才拙識短猥玷榮塗偏沐殊渥顯職華銜兜攬已極晝宵憂懼靡所容措至於天官淸選尤萬萬夢外揆分惶恧殆甚臨谷銜命奔走不敢守株遂未免冒膺之歸早晩顚沛非但自知已明抑亦人見皆同果然儒臣之疏出矣臣始聞傳說心膽俱顫繼奉絲綸血淚交逬凡以殿下臣子而陷於坑坎爲殿下拯救而置諸袵席者顧何限乎而如臣之遭罹危怖如臣之蒙被昭晣今日朝廷能有幾人昊天罔極猶屬歇後此生此恩何以報答嗚呼臣疎於稽古之力急於討賊之義前疏中譬喩一句視作古今以來斷取例語遂致章奏之間輕率拈用今若責之以比擬匪倫則人或諉之公罪臣當受而自訟其以甚仇之辭歸之故犯之科直驅臣於罔測之地則臣未知天下後世公眼目其能心服否乎噫赫日中天開釋無餘雖使臣自明何以加此然而臣之誤引文字厚致人言則臣之罪也雖悔曷追嗚呼以夏賊之劇逆使人一聞其名如蛇虺豺獍之猝然遇之而毛骨皆竦必欲殲殄而後已其凶謀浮於麟亮毒舌倍於虎鏡施以适雲之誅不足以洩神人之憤而天網太恢醜種尙留群情抑鬱愈久愈激凡於言語文字之間或有一言掇拾於此賊者則嫉之固如此賊討之當如此賊矣此臣所以以蹈襲此賊之一字仰請李魯春之罪者也魯春之蹈襲一字是爲魯春之罪而夏賊之罪惡豈因討魯春之蹈襲一字而遂謂之夏賊斷案止於一字而已乎臣疏所謂雖謂之凶逆斷案亦可也云者卽指雖只此一段時字亦足爲凶逆之斷案何嘗以夏賊許多窮天極地之惡摠斷於此一字乎且以雖謂可也四字觀之可知其只就一段上說去也明矣至於吳翼煥之罪有加於魯春而特以一字蹈襲與魯春同故臣雖擧而竝論豈謂翼煥之罪止此一字耶翼煥之罪亦不止於此一字則以夏賊之窮凶極惡其敢曰罪止於一時字耶此理甚明雖使三尺童子粗解文勢者見之自可瞭然而必欲箝勒牽合構成罪案而後已當之者之驚惶痛迫求死不得姑舍是言之者亦豈忍萌於心發於口而加之於人哉雖然臣之迷道冥行不審字句畢竟受人搆捏至於此極將何顔面自立於天壤之間乎日夕蹙伏恭俟嚴誅官職去就初非可論敢將危苦之私仰籲咫尺之天伏乞聖明亟削臣職仍治臣罪以謝人言以嚴王章焉云云答曰省疏具悉爾其勿辭察職
정조 12년
戊申五月二十七日巳時上御重熙堂同副承旨入侍時同副承旨洪仁浩假注書白慶楷記注官金鳳顯記事官金祖淳以次進伏訖上曰忠愍公賜諡官來待乎仁浩曰來待矣上曰宣諡日兼爲致祭事已下敎矣傳香時承旨例爲傳香乎仁浩曰前無此例矣上曰自今後致祭時親製祭文則以承旨傳香事定式可也上命仁浩讀親製祭文命書傳敎曰林忠愍家宣諡日致祭昨有成命而其孫作宰中和致祭日執事官等自該道擧行祭文係是御製大祝以文守令中差定祭文中有朔朝牢酒之句日字以來初一日爲之禮饌原式外加羊猪中一品用之忠魂毅魄精英尙有不沫錄後之擧雖施復施侑靈之典旣行又行者曠世歆想予實獨別於忠愍故耳易名之始擧於今日惜其太遲宣諡日直孫中如林泰遠之在官者如未下去使之給由下去㺚川影堂聞爲鞠茂之場往年令三營助力修葺伊後俎豆之所不至如前草率乎令該道申飭地方官時加審見隨毁除治使邑中人士知尙忠褒節之意事令廟堂行會上曰未下直守令當日辭朝出榻敎命退承史以次退出
정조 12년
兼都承旨沈豐之坐行左承旨李得臣坐右承旨李亨元坐直左副承旨徐鼎修坐右副承旨尹行元藥院直同副承旨洪仁浩坐直注書金孝建病一員未差假注書李貞運藥院直白慶楷仕直事變假注書李錫心仕
정조 12년
傳于李得臣曰推考房承旨入侍
정조 12년
傳于洪仁浩曰明日當由逌瞻門展拜該房知悉頗有雨意當觀勢爲之竝令知悉
정조 12년
洪仁浩啓曰校理李東稷副校理洪聖淵修撰申大尹副修撰鄭致淳牌不進罷職傳旨今方捧入而校理李洪載傳旨未下修撰李顯靖在外玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰違牌人員竝只推牌招入直
정조 12년
洪仁浩啓曰未下直守令當日辭朝事命下矣玉果縣監朴東俊憲府則纔已署經諫院則大司諫金履禧司諫兪漢謨牌不進罷職傳旨今方捧入獻納朴長卨在外正言柳誨承牌來詣闕外而無以備員署經何以爲之敢稟傳曰在外人員許遞政官牌招開政待下批違牌諸臺只推竝爲牌招署經
정조 12년
以執義朴聖泰牌不進罷職傳旨傳于洪仁浩曰只推
정조 12년
洪仁浩啓曰玉堂上下番俱空已至多日事甚未安今日政新除授玉堂待下批仍卽牌招以爲推移入直之地何如傳曰允
정조 12년
洪仁浩啓曰吏曹判書宋載經參判金憙參議曺允大牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判竝更卽牌招何如傳曰判書參判因病差復間給由則混同出牌事甚不察該房承旨從重推考參議之日昨擧措萬萬駭然先通國子次通三銓雖有大臣筵奏此不過來頭如是擧行之謂也況筵奏之後屢次行公而行政今忽如此焉有如許處義飭敎之後鎭日違牌亦極無謂參議違牌傳旨勿施限都政牌不進三字勿爲呼望以懲其屑越駭怪之習
정조 12년
有政吏批判書宋載經參判金憙竝受由參議曺允大進同副承旨洪仁浩進啓曰判書宋載經參判金憙竝受由小臣獨政未安何以爲之敢稟傳曰只出緊任以金光岳爲獻納以鄭大容爲副校理以李尙度爲修撰以李羽晉爲副修撰以李殷模爲校理以鄭昌順爲內贍提調以李學永爲工曹佐郞以林泰遠爲寧陵令以金致泳爲忠淸都事以宋銓爲司諫以趙濟魯爲校理以徐配修爲副校理以沈能翼爲副修撰以李敏輔爲掌樂正以金良倜爲直講
정조 12년
兵批判書鄭好仁進參判具㢞病參議宋鍈病參知柳誼入直右承旨李亨元進以趙懋金得吉爲僉知以李邦城爲宣傳官以洪健祚爲都摠經歷以韓用龜爲文兼副護軍李濟萬副司直安聖彬申禹相權中憲副司果李周顯以尹芮基爲都摠都事
정조 12년
以獻納金光岳牌不進罷職傳旨傳于洪仁浩曰只推更爲牌招
정조 12년
以校理趙濟魯副校理徐配修副修撰沈能翼牌不進罷職傳旨傳于洪仁浩曰只推更爲牌招
정조 12년
洪仁浩啓曰判義禁李命植牌不進推考傳旨今方捧入而保放罪人黃仁煐草記勘律事命下之後如是違牌不卽擧行事甚未安所當更請牌招而今已夜深待明朝牌招何如傳曰許遞前望單子入之待下批牌招草記
정조 12년
判義禁前望單子入之具允鈺落點
정조 12년
以原春監司狀啓六月令薦新生銀口魚節序差早限內不得封進惶恐待罪事傳于李亨元曰勿待罪事回諭